P6_TA(2005)0065

Az AKCS-EU Közös Parlamenti Közgyűlés munkája (2004)

Az Európai Parlament állásfoglalása az AKCS-EU Közös Parlamenti Közgyűlés 2004-es munkájáról (2004/2141(INI))

Az Európai Parlament,

- tekintettel az afrikai, karibi és csendes-óceáni országok (AKCS), valamint az Európai Közösség és a tagállamok által 2000. június 23-án Cotonouban aláírt, 2003. április 1-jén hatályba lépett partnerségi megállapodásra (Cotonou-i megállapodás) [1],

- tekintettel a legutóbb 2004. november 25-én Hágában módosított Közös Parlamenti Közgyűlés eljárási szabályzatára [2],

- tekintettel a Közös Parlamenti Közgyűlés 2004. február 16- 19. között Addis-Abebában (Etiópia) tartott 7. ülésén [3] a következő témákban elfogadott állásfoglalásaira:

- gazdasági partnerségi megállapodások (EPA): nehézségek és tervek,

- megelőzés, konfliktusok megoldása és tartós béke megteremtése,

- a szegénységből eredő betegségek és a reprodukciós egészség az AKCS-országokban,

- a gyapot és egyéb termékek: egyes AKCS-országok ezzel kapcsolatos problémái,

- a ciklonok által a Csendes Óceánon, Indiai Óceánon és a Karib térségben okozott károk és a természeti katasztrófákkal kapcsolatos gyors intézkedések szükségessége,

- tekintettel az Közös Parlamenti Közgyűlés által a 2004. november 22- 25. között Hágában (Hollandia) tartott 8. ülésen [2] a következő témákban elfogadott állásfoglalásaira:

- politikai párbeszéd (a Cotonou-i megállapodás 8. cikke),

- segély és élelmiszerbiztonság,

- darfúri helyzet,

- a ciklonok által a Karib térségben okozott károk,

- tekintettel a 2004. február 19-i 314/2004/EK Zimbabwére vonatkozó bizonyos korlátozási intézkedésekről szóló tanácsi rendeletre [4],

- tekintettel eljárási szabályzata 45. cikkére,

- tekintettel a Fejlesztési Bizottság jelentésére (A6-0044/2005),

A. mivel a Közös Parlamenti Közgyűlés példamutató szerepet játszik az együttműködés és a fejlesztés terén, és jelentős mértékben hozzájárul az Észak és Dél közötti nyílt és egyenjogú párbeszéd beindításához,

B. mivel az állandó bizottságok felállítása előmozdította a Közgyűlésnek igazi parlamenti közgyűléssé válását,

C. mivel 2004-ben párhuzamosan négy közös megfigyelő útra került sor: január 22-25. között: Eritreába, május 18-20. között: Malawiba a választásokra, június 21-24. között: Maputóba (Mozambik) és az AKCS-EU gazdasági és társadalmi érdekcsoportjainak 7. regionális szemináriumára, október 18-20. között Fidzsibe,

D. mivel az AKCS-országok első ízben küldtek megfigyelőket a 2004. június 10- 13. közötti európai választásokra Hágába (Hollandia) és Budapestre (Magyarország),

E. tekintettel a Közös Parlamenti Közgyűlésnek a Cotonou-i megállapodás 8. cikke által előírt politikai párbeszéd megvalósításában betöltött, különösen a demokrácia megerősítését, a jó kormányzást és az emberi jogok védelmét illető fontos szerepére,

F. üdvözölve, hogy az etiópiai kormány 2004. november 14-én elméletileg elfogadta a Nemzetközi Határbizottság határozata értelmében az Eritreával való határ megállapítását,

G. mivel 2004. január 21-én az Európai Parlament elnöke ismételten közölte a Közös Parlamenti Közgyűlés Elnökségével az Európai Parlament zimbabwei küldöttséggel kapcsolatos álláspontját,

H. mivel Zimbabwében romlott az emberi jogok, valamint a véleményszabadsághoz, a társuláshoz és a békés gyülekezés szabadságához való jogok helyzete,

I. mivel az AKCS-EU Közös Parlamenti Közgyűlés Gazdasági Fejlesztési, Pénzügyi és Kereskedelmi Bizottsága társelőadóinak nem sikerült megfelelő időn belül megegyezniük egy közös dokumentum szövegében az Európai Fejlesztési Alap (EFA) költségvetésbe történő felvételével kapcsolatban,

J. tekintettel a Vállalkozásfejlesztési Központ (CDE), valamint az AKCS-EU Mezőgazdasági és Vidéki Együttműködés Technikai Központja (CTA) beadványaira a Közös Parlamenti Közgyűléshez,

K. tekintettel a holland elnökségnek és számos helyi önkormányzatnak a hágai 8. ülés megszervezéséhez és tartalmához való kitűnő hozzájárulására,

1. bátorítja a Közös Parlamenti Közgyűlést a politikai párbeszéd kialakításában betöltött szerepének további gyakorlására, ahogyan azt a Cotonou-i megállapodás előírja;

2. üdvözli a Közös Parlamenti Közgyűlés Elnökségének az Eritrea és Etiópia közti határellentét békés, párbeszéden alapuló és a nemzetközi jogot tiszteletben tartó megoldásához való hozzájárulását;

3. hangsúlyozza a Közös Parlamenti Közgyűlés a darfúri helyzetre vonatkozó, 2004. november 25-én elfogadott állásfoglalásának politikai fontosságát, amely elítéli a most is folyó erőszakot és az Egyesült Nemzetek (ENSZ) Biztonsági Tanácsa 1564. és 1574. (2004-es) állásfoglalásain alapuló politikai megoldásra biztat;

4. felkéri a Közös Parlamenti Közgyűlést, hogy folytassa az emberi jogok védelme érdekében kifejtett munkáját, ezzel hozzájárulva a Cotonou-i megállapodás 8. cikkében előírt politikai párbeszédhez, valamint kéri, hogy a civil társadalmat vonják be a Közös Parlamenti Közgyűlés és állandó bizottságainak tevékenységeibe;

5. javasolja, hogy azon kérdések vonatkozásában, amelyek több bizottságra tartoznak, állítsanak fel egy együttműködési eljárást, annak érdekében, hogy az egyes bizottságok nyilatkozhassanak az illetékes bizottság által elkészített jelentésről;

6. üdvözli, hogy az AKCS képviselők jobban előkészítették 2004-ben a sürgős kompromisszumos állásfoglalásokat, elkerülve ezáltal a házankénti szavazást;

7. üdvözli a Bizottság új eljárását a kérdések óráját illetően, ami abban áll, hogy a feltett kérdésekre írásban, a kiegészítő kérdésekre pedig szóban válaszol és felkéri a Tanácsot, hogy ugyanezt az eljárást alkalmazza;

8. felkéri a Bizottságot és az állásfoglalás többi címzettjét az előbbi állásfoglalások nyomon követésének javítására, különösen az állandó bizottságok üléseinek keretében;

9. örömét fejezi ki, amiért az AKCS-csoport megfigyelő küldöttséget delegált a 2004. június 10- 13. közötti európai választásokra Hágába (Hollandia) és Budapestre (Magyarország), és úgy véli, hogy ez a tény a Közös Parlamenti Közgyűlés történetének új, - egy teljesen egyenjogú partnerekből álló közgyűlés létrejöttének - szakaszát jelenti;

10. üdvözli az AKCS-csoport azon kötelezettségének betartását, amely szerint az EU területén tartandó üléseken a zimbabwei küldöttségben nem lesznek olyan képviselők, akik a Tanács korlátozó intézkedései alá esnek; és bízik abban, hogy ez a jövőben is ugyanígy lesz;

11. felkéri a Közös Parlamenti Közgyűlést, hogy a Bamakóban (Mali) tartandó plenáris ülésén fogadja el az Európai Fejlesztési Alap költségvetésbe való felvételére vonatkozó jelentést; hangsúlyozza, hogy az EFÁ-nak az Európai Unió (EU) költségvetésébe való felvétele egyúttal a Közös Parlamenti Közgyűlésnek az AKCS-EU partnerség keretein belül elkülönített alapok nyomon követésében játszott politikai szerepének megerősödésével is járjon;

12. helyesli az Közös Parlamenti Közgyűlés Gazdasági Fejlesztési, Pénzügyi és Kereskedelmi Bizottságnak a Bizottsággal és a civil társadalom szereplőivel együtt folytatott, az AKCS-EU gazdasági partnerségi megállapodásokra vonatkozó rendszeres ellenőrző munkáját;

13. üdvözli a Közös Parlamenti Közgyűlés megerősített együttműködését az ENSZ-szel és ennek különböző testületeivel, és felkéri a Közös Parlamenti Közgyűlést az ilyen jellegű együttműködések fejlesztésére;

14. felkéri a Közös Parlamenti Közgyűlést, járuljon hozza a parlamenti képviselők kormányellenőrző szerepének megerősítéséhez az AKCS-országokban, különösen a költségvetési támogatás fejlesztésére vonatkozóan;

15. felkéri a Közös Parlamenti Közgyűlést, gyakorolja teljes mértékben a demokratikus felügyeleti szerepét a Cotonou-i megállapodás szerveire, nevezetesen a Vállalkozásfejlesztési Központra (CDE) és a Mezőgazdasági és Vidéki Együttműködés Központjára (CTA) vonatkozóan, ahogyan azt a CDE-re vonatkozóan Addisz-Abebában egy általános vita keretében és a TCA-ra vonatkozóan Hágában az élelmiszersegély és élelmiszerbiztonsági jelentés vizsgálata keretében tette;

16. örömének ad hangot, amiért a Közös Parlamenti Közgyűlés Elnöksége kiegyensúlyozta a Közgyűlés üléseinek napirendtervezetét, amelynek eredményeképpen több idő jut a hallgatóság felszólalásaira és csökken a szónoki emelvényen történő felszólalások száma, valamint - az esetek többségében - ezek időtartama;

17. felkéri az Elnökséget annak elkerülésére, hogy az üléseket a plenáris ülésekkel egy időben tartsák;

18. örömmel nyugtázza a civil társadalom szereplőinek részvételét a plenáris ülés mellett tartott üléseken, többek között a Nők Fórumán;

19. hangsúlyozza annak értékét, hogy a Közös Parlamenti Közgyűlés üléseit az EU-tagállamok közötti rotációs rendben tartják, és úgy véli, hogy ezt az eljárást a jövőben is fenn kellene tartani, akár a Tanács váltakozó elnöksége szerinti rendben, akár más módon az Európai Alkotmány minden tagállam általi ratifikálása függvényében; megjegyzi ugyanakkor, hogy az év barátságosabb éghajlati viszonyokat kínáló időszaka kedvezőbb lehetne az AKCS-képviselők számára, talán a Közgyűlés üléseinek felváltásával;

20. üdvözli a holland elnökségnek, a Noord-Brabant és Zeeland tartományoknak, valamint Hága és Rotterdam városi hatóságainak a 8. ülés érdekében kifejtett munkáját, különösen a munkacsoportokat illetően;

21. felhívja a brit elnökséget és az Európai Parlament Elnökségét, hozza meg az Egyesült Királyságban tartandó 10. ülés megszervezéséhez szükséges intézkedéseket;

22. felhívja a Közös Parlamenti Közgyűlést a Cotonou-i megállapodás 17. cikke (3) bekezdésében előírt regionális vagy ennél alacsonyabb szintű, az AKCS parlamenti struktúráira alapozott gyűlések szervezésére, főleg a konfliktusok megelőzése és megoldása érdekében történő regionális fejlesztést, valamint a gazdasági partnerségi megállapodások megkötését és alkalmazását illetően;

23. üdvözli, hogy a Közös Parlamenti Közgyűlés dokumentumait gyorsan rendelkezésre bocsátják az interneten, ez az eszköz ugyanis elengedhetetlen a Közös Parlamenti Közgyűlés megfelelő működésére, amelynek tagjai egymástól nagyon távol vannak;

24. felkéri a Közös Parlamenti Közgyűlést és két társtitkárságát, használja rendszeresen az elektronikus postát és az intranetet a dokumentumok elküldésére a képviselőkhöz, és ösztönözze az internet elérhetőséggel rendelkezőket ennek használatára;

25. üdvözli a Pánafrikai Parlament 2004. márciusában Addisz-Abebában tartott alakuló ülését, és azt javasolja, hogy az Európai Parlament illetékes tisztségviselői szorosan működjenek együtt a Pánafrikai Parlamenttel, segítve a 2009. márciusára tervezett közvetlen választásokra történő felkészülést;

26. utasítja elnökét, hogy továbbítsa ezen állásfoglalást az AKCS-EU Tanácsnak, az AKCS-EU Közös Parlamenti Közgyűlésnek, Noord-Brabant és Zeeland tartományok kormányzóinak, valamint a hágai és a rotterdami polgármesteri hivataloknak és a Bizottságnak.

[1] HL L 317., 2000.12.15., 3. o.

[2] A Hivatalos Lapban még nem tették közzé.

[3] HL C 120., 2004.4.30., 1. o.

[4] HL L 55., 2004.2.24., 1. o. Az 1488/2004/EK bizottsági rendelettel (HL L 273., 2004.8.21., 12. o.) módosított rendelet.

--------------------------------------------------